recursal/SuperWikiNEXT-32B huggingface dataset:
‘n **Zombie** is oorspronklik ‘n mitiese wese in die voodoo-kultus van die Wes-Indiese Eilande.

Bygeloof
--------

Hierdie mitologiese skepsel het sy oorsprong in die folklore van Afrika en die Karibiese eilande. Die siel van ‘n mens kan sy liggaam soos gewoonweg by afsterwe verlaat, maar kon ook deur priesters en sjamane deur middel van toorkrag uit ‘n lewende persoon verwyder word. In laasgenoemde geval kan Ghede, die god van die dood in die Voodoo-geloof, so ‘n persoon weer laat herlewe. So ‘n persoon is dan na sy opwekking ‘n slaaf.

Gifstowwe
---------

Die towernaar (die priester of sjamaan) het oor ‘n poeier beskik wat by inname ‘n verlammende uitwerking gehad het en tot hallusinasies en ‘n beswyming, die skyndood, gelei het waarvan die slagoffer later liggaamlik herstel het. Hierdie poeier is saamgestel uit die verlammende gif tetrotoksine verkry van die blaasoppe (tetraodontidae), die giftige stinkblaar (*Datura stramonium*) en die gif bufotoksine van die padda *Bufo marinus*.

Reaksie
-------

As ‘n persoon in hierdie situasie is, lyk dit of hy geestelik afwesig is en sy omgewing nie goed waarneem nie. Hy toon geen emosies nie. Verder reageer hy nie op sy eie naam en vrae nie. So ‘n persoon het dikwels ‘n stadige skuifelstappie. Dikwels lyk hy maer en is sy oë opvallend wit. Daarom word gesê dat ‘n zombie halfdood is.

Teenswoordig
------------

Die woord zombie word sedert die 1920’s gebruik vir mense wat swaapagtig en onnosel voorkom en ‘n gebrek aan energie, geesdrif en inspirasie toon. Sedertdien het die woord zombie sy weg na die letterkunde gevind en word dit in boeke en films vir vermaak gebruik. Nou word allerlei onwaarskynlike en soms bonatuurlike eienskappe aan ‘n zombie toegeskryf.

Bibliografie
------------

* Hendrickson, Robert: The encyclopedia of word and phrase origins. Londen: MacMillan, 1987. ISBN 0-333-46089-8
* van Reeth, Adelaïde: Ensiklopedie van die mitologie. Kaapstad: Vlaeberg, 1994. ISBN 0-947461-57-4

|  |  |
| --- | --- |
| Normdata Edit this at Wikidata | 
* BNF: cb120034050 (data)
* GND: 4407180-2
* LCCN: sh99001600
* NKC: ph521124

 |
**Martina Klopper** is ’n Afrikaanse digter.

Lewe en werk
------------

Martina Klopper is in 1976 gebore en word groot op Reitz in die Vrystaat. Sy matrikuleer aan die Voortrekker Hoërskool op Bethlehem. In 1999 behaal sy haar B.Mus.-graad aan die Universiteit van Pretoria. Sy begin vir sowat vyf jaar werk as rekenaarprogrammeerder, hoofsaaklik databasis-ontwerp, en werk daarna as ’n besigheidsontleder in die finansiële dienste-sektor in Kaapstad. Vanaf Maart 2012 tot Desember 2015 is sy ’n senior konsultant by ConVista Consulting SA en in Januarie 2016 sluit sy as senior konsultant aan by die internasionale ouditfirma Deloitte. In 2008 behaal sy haar M.A.-graad in Skeppende Skryfwerk aan die Universiteit van Kaapstad.

Skryfwerk
---------

Haar debuutbundel, "*Nadoodse ondersoek*", ontstaan hoofsaaklik uit die gedigte wat sy skryf vir haar meestersgraad in kreatiewe skryfkuns. Die titel roep die kliniese wêreld van die outopsie en die sjirurgiese en patologiese ontleding van die dooie op, ook die dooie verhouding of alles wat na die einde daarvan ondersoek kan word. Die bundel word in vier afdelings verdeel. "*Misdaadtoneel*" beskryf die tonele en insigte waaruit gedigte vorm, soos verkragting met ’n afspraak (in teenstelling waarmee die vervelige afspraak nie aanleiding gee tot ’n gedig nie). Die afdeling "*Eksterne ondersoek*" lig gedrag en simbole uit wat waarneembaar is veral van mislukte verhoudings, terwyl die afdeling "*Interne ondersoek*" metafore wat met die hart en liefde verband hou, ontgin. Die slotafdeling "*Verslag*" beskryf die digkuns se invloed en wording, waar die geboorteproses van die gedig aanleiding gee tot wond of litteken by die digter en die poësie self dus ’n vorm van nadoodse ondersoek word. Van haar gedigte word opgeneem in die versamelbundel "*Die mooiste Afrikaanse liefdesgedigte*". In 2020 word haar gedigte ‘Origami’, ‘Date rape’ en ‘Nom du père’ in *Vers en vrou* opgeneem.

Publikasies
-----------

| Jaar | Publikasies |
| --- | --- |
| 2010 | Nadoodse ondersoek |

Bronnelys
---------

### Internet

* LinkedIn:
* Maré, Susan Volksblad:
* NB-Uitgewers:  Geargiveer 19 Augustus 2016 op Wayback Machine
* Versindaba:  Geargiveer 2 Oktober 2016 op Wayback Machine
**Wisselkoers** is die finansiële term wat gebruik word om die hoeveelheid waarde wat 'n geldeenheid van 'n spesifieke land het met die geldwaarde van 'n ander land te vergelyk. 'n Voorbeeld van 'n wisselkoerspaar is die Suid-Afrikaanse rand (ZAR, simbool: R), en die Amerikaanse dollar (VSD, simbool: $)

Die wisselkoers van hierdie twee eenhede m.a.w. die hoeveelheid wat iemand sal kry op daardie spesifieke tyd as een VSD vir die ZAR eenheid (die rand) verruil word is gelyk aan R15.43. Die verwisseling van geld is algemeen en nodig in vandag se lewe. Dit kan op twee maniere gehanteer word. Die een word genoem druk- wisselkoers, dit beteken dat die wisselkoers op die huidige syfers verruil word (Engels: *spot rate*), so kry mens ook voor-wisselkoers wanneer die transaksie vandag gekwoteer is en verruil is, maar die betaling sal op 'n spesifieke datum in die toekoms plaasvind of in die toekoms afgelewer word. Dan sal die wisselkoers op die gekwoteerde datum gebruik word om die hoeveelheid te spesifiseer. Die vyf grootste eenhede (sterkste) is as volg met simbole:  *EUR€ – GBP₤ – AUD$ – NZD$ – USD$*.

Verskeie metodes
----------------

Daar is verskeie programme wat 'n persoon as 'n individuele belegger in die moderne lewe kan gebruik. Een internetprogram wat baie bekend is, is *Forex trading* en is baie effektief want hulle hef nie so baie kommissie nie omdat hulle op groot skaal werk en al miljoene beleggers gelok het. Voor die koms van internet was dit moeilik vir buitelandse valutabeleggers om geld na 'n ander eenheid te ruil.
**Genitale tatoes** is tatoeëermerke wat aan die geslagsdele aangebring word. Hoewel tatoes al hoe gewilder raak, veral in die Weste en onder jonger mense, is genitale tatoes steeds nie algemeen nie. Daar is verskeie redes: Die genitale area is sensitief, dikwels nie openlik sigbaar nie en meestal met hare bedek. Sommige tatoeëerkunstenaars sal ook om verskeie redes weier om tatoes op sulke sensitiewe plekke aan te bring.

Ligging
-------

Feitlik die hele genitale area kan getatoeëer word, insluitende die skag en eikel van die penis, die vel van die skrotum en die buitenste skaamlippe.

* Eikel
* Penis
* Penis
* Penis
* Skaamheuwel
* Skaamheuwel
* Anus

Motivering
----------

Daar is baie redes hoekom iemand besluit om sy geslagsdele te laat tatoeëer. Dit dien dikwels as versiering; ontwerpe is spesiaal geskep om skaamhare na te maak, die voorkoms van die geslagsdele te verbeter of ’n vreemde voorkoms te skep. Mans maak genitale tatoes soms deel van ’n groter ontwerp en laat dit lyk soos die "neus" van ’n gesig, of die "slurp" van ’n olifant. Ook vroue maak hul genitale tatoes deel van diere of gesigte. Hierdie praktyk is al lank deel van tatoeëring en soms word die tepels of ander liggaamsdele in die ontwerp ingesluit.

Sommige mense wat hul hele liggaam laat tatoeëer as deel van ’n liggaamspak, sluit tatoes van die geslagsdele en anus in om die ontwerp te voltooi. Ander gebruik dit in ’n BDSM-verband om dominansie of onderwerping aan te dui.
**Ayumu Goromaru** is 'n Japannese rugbyspeler wat op heelagter speel vir Yamaha Júbilo sowel as vir die Japanse nasionale rugbyspan. Hy het tydens die Rugbywêreldbeker 2015 vir Japan uitgedraf.

Loopbaan
--------

Goromaru het sy internasionale toets-debuut teen Uruguay in April 2005 gemaak as 'n 19-jarige en as die tweede jongste speler om te speel vir Japan in alle tye (hy is nou die derde jongste). Na sy tweede toets teen Romania het *Die Japan Times* hom die "gesig van die toekoms" genoem. Maar na net 2 meer wedstryde daardie jaar was hy vervang toe Jean-Pierre Élissalde vir Mitsutake Hagimoto vervang as afrigter in Junie 2005. Hy het nie teruggekeer vir 4 jaar tot en met 2009 met John Kirwan as afrigter, maar nog steeds nie daarin slaag om te 'n plek in die span te verseker nie en nie gespeel in die Rugbywêreldbeker 2011 nie.

Toe Eddie Jones oorneem as afrigter na die Wêreldbeker, was Goromaru gekies vir 'n derde kans op internasionale rugby 18 maande sedert sy voorige wedstyd, na aanleiding van goeie vorm vir die Yamaha Jubilo waar hy die voorste punte puntemaker in die Top-Liga en die naam in die span van die seisoen.
'n Koninklike wit olifant, soos uitgebeeld op 'n Thaise skildery.
Indra se wit olifant Airavata, hier met vyf koppe.
'n **Wit olifant** (ook **albino-olifant**) is 'n skaars soort olifant, maar nie 'n aparte spesie nie. In Hindoeïstiese puranas het die god Indra 'n wit olifant met drie of vyf koppe, met die naam Airavata. Hoewel die olifante soms as sneeuwit uitgebeeld word, is hulle vel meestal 'n sagte rooibruin, wat 'n sagte pienk word as dit nat is. Hulle het ligte oogwimpers en toonnaels. 

Die tradisionele "wit olifant" word gewoonlik as albino's beskou, maar in die Thaise term *chang samkhan* dui die term "wit" in werklikheid op reinheid.

Wit olifante is net in naam wit. Van dié wat tans deur Birmaanse leiers aangehou word, is een grys en die ander drie pienkerig, maar al vier is amptelik wit. Die koning van Thailand het ook 'n paar.

Skakels
-------

* Wikimedia Commons het meer media in die kategorie Wit olifant (dier).

* Hierdie artikel is in sy geheel of gedeeltelik uit die Engelse Wikipedia vertaal.
'n **Genus** (meervoud: genera of genusse; ook soms **geslag** genoem) is 'n taksonomiese groepering wat uit een of meer spesies bestaan; as daar meer as een spesie in 'n genus is, sal die spesies morfologiese eienskappe deel wat groter ooreenkomste met mekaar toon as spesies van ander genera.

In die benamingskodes vir bionomiale name wat wêreldwyd in gebruik is, bestaan die naam van 'n organisme uit twee dele: die genusnaam (dit begin altyd met 'n hoofletter) en spesienaam. Albei name is kursief. 'n Voorbeeld is *Homo sapiens*, die naam vir die menslike spesie, wat tot die genus *Homo* behoort. Sien die artikel oor wetenskaplike klassifikasie vir meer besonderhede oor hierdie stelsel.

'n Genus in een koninkryk kan 'n naam hê wat in 'n ander koninkryk vir 'n genus of ander takson gebruik word. Al word dit deur die Internasionale Kode van Dierkundige Benamings en die Internasionale Kode van Benamings vir alge, fungi en plante ontmoedig, is daar 5 000 sulke name wat in meer as een koninkryk gebruik word. *Anura* is byvoorbeeld die naam van die orde van paddas, maar ook van 'n plantgenus. Baie genera word verder onderverdeel in subgenera.

Sien ook
--------

* Kladistiek
'n Geomerkte foto van die *Jan Joubert's Gat*-brug buite Franschhoek
**Geomerking** (leenvertaling uit Engels, *geotagging*, en leenwoord uit Noors) of **geo-etikettering**, is die proses om media te voorsien van GPS-koördinate. Onder media kan bedoel word 'n foto, video, webwerf, SMS of RSS-voer. Geomerking word meestal gebruik vir foto's. Die GPS-koördinate wat toegevoeg word bestaan meestal uit 'n lengte- en breedtegraad, maar ook hoogte, rigting en die noukeurigheid van die GPS-meting kan deur hierdie tegniek vasgelê word.

Voordele
--------

Geomerking bied sekere voordele:

* dit is duidelik waar hierdie media gemaak is;
* dit werk voortreflik vir stamboomnavorsing, soos by die opspoor van grafte;
* die media kan gekategoriseer word op grond van plek, provinsie, land, ens.;
* ander foto's wat nabygeleë afgeneem is, kan vinnig opgesoek word (via Internet).

Sedert 2009 word soekenjins soos Google, Yahoo! en Bing beter met die herkenning van waar die eindgebruiker hom bevind. Om seker te maak, word geo-gerigte soekresultate vir die gebruiker aangebied. Een goeie voorbeeld hiervan is Google News.

Nadele
------

Geomerking het ook nadele, soos:

* privaatheidskending;
* die onbedoelde uitlap van die plek waar kosbare goedere bewaar word;
* die uitlap van waar iemand se vakansiehuis is;
* skending van militêre veiligheid.

Proses
------

'n Digitale kamera voorsien van 'n inprop-GPS-ontvanger waarmee foto's tydens die afneem van GPS-koördinate voorsien word
Daar is twee maniere van geomerking:

1. geomerking by afneem
2. geomerking ná afneem
Geomerking kan plaasvind met byvoorbeeld 'n moderne foto- of videokamera en sekere slimfone wat voorsien is van 'n ingeboude GPS. As die media van die toestel afgelaai word, is dit voorsien van 'n geomerk. 'n Voorbeeld van so 'n toestel wat dit outomaties doen, is die iPhone.

'n Ander manier is die geomerking ná die opname. Dit kan byvoorbeeld gedoen word met 'n vrye GPS (waarmee die koördinate vasgestel is) en 'n program gedoen word. Nadat die GPS-koördinate en die foto's na 'n rekenaar opgelaai is, kan met programmatuur op grond van tyd die GPS-inligting aan die foto's gekoppel word. Die GPS-toestel en die opname-toestel se klok moet gelyk loop of die tydsverskil moet deur programmatuur reggestel kan word. Hulpprogramme is GeoSetter, Perfils, gpsPhoto, GPSPhotoLinker, WWMX Location Stamper, OziPhotoTool, RoboGeo, GPS-Foto Link en PhotoMapper.

Dit is ook moontlik om met die hand die plek van 'n foto in te stel deur webwerwe en sosiale netwerke soos Panoramio, Flickr, Picasaweb, Tagzania, Zooomr, ens.

Tegniek
-------

'n Vrye geomerker, die i-gotU GT 600
Die geomerk-inligting word soos volg geberg:

| Media | Bergplek |
| --- | --- |
| JPEG | EXIF |
| Sms | Geo-uri's |
| DNS | Loc resource records |
| HTML | Metamerke, microformat of RDF-merke |
| Wikipedia | GPS-sjablone |

Geokodering
-----------

Geokodering is soortgelyk aan geomerking. In hierdie proses word geografiese bakens aan media toegevoeg wat nie GPS-koördinaatgebonde is nie, soos 'n straat.
Vars ayran met die kenmerkende skuim bo-op
**Ayran** is 'n verfrissende drank wat van jogurt berei word en sy oorsprong in die Kaukasus en Anatolië het. In landelike gebiede van Turkye is ayran die tradisionele drank wat aan gaste aangebied word.

Om ayran te berei word jogurt en water in die verhouding 2:1 tot 1:1 met 'n knippie sout geroer totdat dit skuimerig is. Gewoonlik dien skaapmelk- of koeimelkjoghurt met 'n hoë vetinhoud en baie suur jogurtkulture (*Streptococcus thermophilus* en *Lactobacillus bulgaricus*) as basis vir die drank. Indien dit nie beskikbaar is nie, word minder suur jogurt met 'n bietjie suurlemoensap vermeng. Soms word ayran met suurlemoen-melisse, pepermunt of basiliekruid gegeur.

Industrieel vervaardigde ayran is lankal ook in supermarkte te koop en word in twee variante, met 'n souterige of vrugtesmaak, aangebied.

Ander variante
--------------

In Rusland het ayran as deel van die Kaukasiese kookkuns onder sy Armeense naam *tan* gewild geraak. *Tan* word hier met of sonder koolsuur aangebied, en daar is ook variante met 'n verskeidenheid geure soos bokmelk-*tan* met komkommersap, met dille, ander kruie of swart peper. Hierdie soorte is nou verwant aan Kaukasiese kefir.

Soortgelyke jogurtdranke is ook gewild in ander Suid-Asiatiese en Oosterse lande, soos byvoorbeeld lassi in Indië en Pakistan asook dugh in Iran waarvan souterige en soet variante met 'n verskeidenheid kruie aangebied word.

Daarnaas is laban, 'n soort dik- of suurmelk, nou verwant aan ayran.
Yggdrasil was in die Noorse mitologie 'n groot, sentrale heilige boom waarom alles anders bestaan het.
***Axis mundi*** is in sterrekunde die Latynse term vir die aardas tussen die hemelpole. In 'n geosentriese koördinaatstelsel, soos dié van die Romeine en Grieke, is dit die rotasieas van die hemelse sfere.

Die term is deur die hele 18de eeu steeds in moderne sterrekundige werke gebruik, soos in Johann Samuel Traugott Gehler se *Physikalisches Wörterbuch* van 1791.

In 20ste-eeuse vergelykende mitologie is die term *axis mundi* – ook genoem die **kosmiese as**, **wêreldpilaar**, **wêreldboom** of **middel van die wêreld** – aansienlik uitgebrei om te verwys na enige mitologiese begrip wat die "verbinding tussen die hemel en die aarde of die hoër en laer ryk verteenwoordig". Mircea Eliade het die begrip in die 1950's begin gebruik. *Axis mundi* hou nou verband met die mitologiese begrip van die *omfalos* (naeltjie) van die wêreld of kosmos.

Voorwerpe wat deur vergelykende mitoloë as voorbeelde van die *axis mundi* genoem word, sluit in plante (veral 'n boom), 'n berg, 'n wolk rook of 'n vuur, of iets wat deur die mens gemaak is, soos 'n staf, toring, leër, trap of totempaal. Sy nabyheid aan die hemel kan goed impliseer wat hoofsaaklik godsdienstig (pagoda, tempelberg, minaret, kerk) of sekulêr is (obelisk, vuurtoring, wolkekrabber). Die beeld word in godsdienstige en sekulêre verband gebruik. Die simbool kan in kulture gevind word wat sjamaanse praktyke of animistiese geloofstelsels gebruik, in groot wêreldgodsdienste en in tegnologies gevorderde "stedelike sentrums". Volgens Mircea Eliade het "elke mikrokosmos, elke bewoonde gebied 'n sentrum; dus 'n plek wat die heel heiligste is".

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
**Stephane Kirkland** (binne 'n Franse konteks gespel as **Stéphane Kirkland**) is 'n Frans-Amerikaanse wetenskaplike en argitek met gevorderde akademiese grade in kunsgeskiedenis, argitektuur, stedelike reg en ekonomie. 

Kirkland, 'n boorling van Parys van Frans-Amerikaanse afkoms met woonplekke in die Franse hoofstad en Brooklyn, New York, het bekendheid verwerf met sy werke oor stadsbeplanning, argitektuur en geskiedenis, waaronder *Paris Reborn*, 'n gesaghebbende monografie oor die grootskaalse modernisering van Parys deur Baron Haussmann onder die bewind van keiser Napoléon III wat in 2013 gepubliseer is.

Biografie
---------

Stephane Kirkland is in 1969 in Parys gebore. Hy het sy hoërskoolopleiding aan die befaamde *Phillips Academy* in Andover, Massachusetts ontvang en vervolgens aan die Paryse *École d’Architecture Paris-Villemin*
(tans *ENSA Paris-Malaquais*) - een van die tersiêre instellings wat gestig is om die *École des Beaux-Arts* te vervang - in argitektuur gestudeer. In 1994 het hy sy graad as argitek ontvang (die Franse staatsdiploma waarvolgens hy sy kwalifikasie as *Diplômé par le gouvernement*, kort *DPLG*, mag beskryf).

Hy het sy nagraadse studies in argitektuurgeskiedenis aan die *Université Paris I Panthéon-Sorbonne* voortgesit waar hy die graad *Diplôme d’études approfondies (DEA)* behaal het. Verdere nagraadse studies in stedelike reg en ekonomie het hy aan die *Université Paris II Panthéon-Assas* voltooi.

Nadat hy vier jaar lank, tussen 1994 en 1998, as argitek in Toulouse werksaam was, het hy in 2000 'n Meestersgraad in Besigheidsadministrasie (MBA) aan die *New York University* se *Stern School of Business* verwerf. 

Vervolgens was hy as stategiekonsultant vir die konsultasiemaatskappy *Marakon Associates* in Londen en Amsterdam werksaam. In 2002 is hy deur die onderneming *Centrica plc* aangestel, 'n internasionale rolspeler in die energiebedryf, waar hy tot 2011 betrokke was by die ontwikkeling van sakestrategieë, samesmeltings en oornames asook algemene bestuursake in kantore in Londen, Parys, New York en Pittsburgh. Ná sy terugkeer na Parys was hy tussen 2012 en 2015 in die argitekte-ateljee *Caméléon3* werksaam.

Tot en met Februarie 2019 het Stephane Kirkland die pos van *City Executive Paris* (hoof uitvoerende beampte vir Parys) vir die onderneming *Arcadis* beklee, 'n internasionale rolspeler in argitektuur, ontwerp en konsultasiedienste vir eiendomme, grondbesit en natuurlike hulpbronne. Tans is hy as *Arcadis* se direkteur in die afdeling geboue (*Director of the Buildings Business Line*) werksaam.

Doseer- en skryfwerk
--------------------

Stephane Kirkland is as dosent verbonde aan die *Institut d’Études Politiques ("Sciences Po")* in Parys waar hy op stedelike studies fokus. As outeur publiseer hy werke oor die geskiedenis van Parys en stedelike aangeleenthede. Hy is 'n genoot van die *Project for Public Spaces* in New York.
**Genitale vratte** is simptome van ’n aansteeklike seksueel oordraagbare infeksie wat deur sekere soorte van die menslike papilloomvirus (MPV) veroorsaak word. Vratte is die makliks herkenbare simptoom van genitale MPV-infeksie. Sowat 90 persent van mense wat met MPV besmet word, sal nie genitale vratte ontwikkel nie en die ander 10 persent kan die virus aan ander oordra.

Oorsake en simptome
-------------------

Die MPV-soorte 6 en 11 is meestal die oorsaak van genitale vratte. Dit word deur regstreekse vel-tot-velkontak oorgedra, gewoonlik tydens orale, anale of genitale seks met ’n persoon wat die virus het. Terwyl sommige soorte MPV servikale of anale kanker kan veroorsaak, word genitale vratte deur ander soorte meegebring.

Voorkoms en behandeling
-----------------------

Klein condylomata aan die testikels.
’n Erge geval van genitale vratte aan die penis.
’n Mens kan deur verskillende soorte MPV besmet word – terselfdertyd of op verskillende tye. Hulle kan op enige plek om of op die anus of geslagsdele voorkom en word meestal aangetref op eksterne oppervlakke van die liggaam, soos die skag van die penis, die skrotum of die lippe van die vagina. Hulle kan ook op interne oppervlakke voorkom, soos in die opening van die uretra en in die vagina of anus.

Hulle kan so klein as 1-5 mm breed wees, maar kan ook groei en in groot massas versprei. Hulle kom meestal in trosse voor. Soms lyk hulle soos klein steeltjies. Hulle kan hard of sag wees en hul kleur kan wissel. Soms bloei hulle.

Hoewel ramings van die hoeveelheid nuwe gevalle per jaar wissel, is MPV so algemeen dat feitlik alle seksueel aktiewe mense dit die een of ander tyd in hul lewe sal kry. ’n *Condyloma acuminatum* is ’n enkele vrat, terwyl ’n *condylomata acuminata* meervoudige vratte is. Hoewel die name ooreenstem met *condyloma latum*, is laasgenoemde ’n komplikasie van sekondêre sifilis.
**2020 QG**, ook bekend as **ZTF0DxQ**, is ’n naby-aarde-asteroïde met ’n deursnee van ’n paar meter. Dit behoort tot die Apollogroep en het op 16 Augustus 2020 op ’n afstand van sowat 2 950 km (minder as ’n kwart van die Aarde se deursnee) bo die oppervlak van die Aarde verbybeweeg. Dit is op dieselfde dag deur die Zwicky Transient Facility (ZTF) by die Palomar-sterrewag afgeneem, sowat ses uur ná sy naaste afstand aan ons planeet, en is later deur Kunal Deshmukh, ’n student aan die Indiese Instituut vir Tegnologie Bombaai, en kollegas Kritti Sharma en Chen-Yen Hsu geïdentifiseer terwyl hulle foto's van die ZTF ontleed het.

2020 QG was sover bekend nader aan die Aarde as enige ander asteroïde, buiten dié wat die Aarde getref het. Met ’n absolute magnitude van 29,8 is die deursnee daarvan na raming sowat drie tot ses meter.

Naaste asteroïdes aan die Aarde| Asteroïde | Datum | Afstand vanaardoppervlak | Onsekerheid innaderingsafstand | Verwysing |
| --- | --- | --- | --- | --- |
| **2020 QG** | 2020-08-16 | 2 946 km | ±20 km | data |
| 2011 CQ1 | 2011-02-04 | 5 481 km | ±5 km | data |
| 2019 UN13 | 2019-10-31 | 6 242 km | ±200 km | data |
| 2008 TS26 | 2008-10-09 | 6 259 km | ±1 000 km | data |
| 2004 FU162 | 2004-03-31 | 6 542 km | ±1 5000 km | data |

Wentelbaan en klassifikasie
---------------------------

2020 QG wentel elke 2,7 jaar (990 dae) op ’n afstand van sowat 1,0-2,9 AE om die Son. Sy wentelbaan het ’n eksentrisiteit van 0,49 en ’n helling van 5,5° teenoor die sonnebaan. Die nabyverbyvlug verby die Aarde in Augustus 2020 het die asteroïde se wentelperiode verkort van 990 tot 964 dae.

In Mei 2020, voor enige versteurings deur die Aarde, het die asteroïde ’n minimum wentelbaankruisingsafstand van 0,00027 AE (40 000 km) met die Aarde gehad. Ure voor die nadering van die Aarde was dié afstand 0,0001 AE (15 000 km), maar die versteuring vanweë die nabyverbyvlug het die wentelbaan verander en dit nader aan die Aarde gebring.


Animasies van 2020 QG se wentelbaan


Asteroïde 2020 QG se baan  
(16 Augustus 2020)

Om die Son

Om die Aarde

     Son ·       Aarde ·       2020 QG

Opspoorbaarheid
---------------

Asteroïdes wat omtrent net so groot soos 2020 QG is, is moeilik om op te spoor, want hulle is klein en dus dof. Tussen 2010 en 2020 was die asteroïde nie helderder as skynbare magnitude 31 nie. Dit is sowat 10 000 keer so dof as die minimum ontdekkingsmagnitude van 21. Die Hubble-ruimteteleskoop benodig ’n beligtingstyd van drie weke om voorwerpe met ’n magnitude van 31 af te neem. 

Tydens sy nadering in 2020 het 2020 QG dowwer as magnitude 24 gelyk totdat dit ’n son-elongasie van net 60 grade gehad het. Die asteroïde is afgeneem toe dit ’n son-elongasie van 125 grade gehad en sy magnitude sowat 19 was.

Sien ook
--------

* Naby-aarde-voorwerpe

Skakels
-------

* 2020 QG by die *JPL Small-Body Database*
* "ZTF Finds Closest Known Asteroid to Fly By Earth", Whitney Clavin, Caltech, 18 Augustus 2020
* Hierdie artikel is in sy geheel of gedeeltelik uit die Engelse Wikipedia vertaal.
'n Geniza in die Narkeldanga-begraafplaas in Kolkata, Indië.
'n **Geniza** (Hebreeus: גניזה, "bergplek"; meervoud *genizot* of *genizahs*) is 'n stoor in 'n Joodse sinagoge of begraafplaas wat aangewys is as die tydelike bergplek van uitgediende Hebreeuse boeke en dokumente voordat hulle behoorlik begrawe word.

Beskrywing
----------

'n Geniza in 'n sinagoge in Samarkand, Oesbekistan (omstreeks 1865-'72).
Genizot is tydelike stoorplekke vir Hebreeuse boeke en dokumente wat God se naam bevat, omdat dit nie weggegooi mag word nie – dit moet in 'n begraafplaas begrawe word. Omdat selfs persoonlike briewe en regsdokumente kan begin met God se naam, is die inhoud van genizot nie altyd godsdiensdokumente nie; hulle kan ook inhoud van 'n sekulêre aard bevat, sowel as geskrifte in ander Joodse tale in die Hebreeuse alfabet, soos Jiddisj.

Genizot word gewoonlik in die kelders of solders van 'n sinagoge aangetref, maar kan ook in die mure voorkom of ondergronds wees. Hulle kan ook in 'n begraafplaas geleë wees.

Die inhoud van genizot word elke en nou en dan bymekaargemaak en in 'n begraafplaas of *bet ḥayyim* begrawe. Sinagoges in Jerusalem begrawe die inhoud van hulle genizot elke sewe jaar, sowel as tydens 'n droogte omdat hulle glo dit sal reën bring.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
**Geochemie** is die chemiese studie van die verspreiding van die elemente en hul verbindings in die aarde en in sy atmosfeer.

Geskiedenis
-----------

Die klassifikasie volgens Goldschmidt
Hierdie afdeling van die vakgebied chemie het ontstaan in die 1950's. Dit stel geoloë in staat om die chemiese of isotopiese samestelling van minerale te ondersoek. Aanvanklik was daar 'n kloof van onbegrip tussen die vakgebiede chemie, fisika en geologie, maar dit het vinnig verander toe dit duidelik geword het dat geochemie die begrip van baie prosesse hier op aarde en in die sonnestelsel kan verbeter.

Die elemente
------------

'n Belangrike geochemiese vraag is: *Wat gebeur met die elemente wat in sterre gevorm word en deur 'n supernova uitgestoot word?.* Goldschmidt onderskei vier tipe elemente:

1. *atomofiele* elemente (in geel) wat dikwels in die atmosfeer beland
2. *litofiele* elemente (in bruin) wat in die aluminosilikate van die kors beland
3. *chalkofiele* elemente (in pienk) wat saam met sulfiede minerale vorm
4. *siderofiele* elemente (in grou) wat saam met yster in die kern beland

Isotoopontleding
----------------

Een werkswyse wat in geochemie gebruik word, is die bepaling van die isotoopverhoudings van stabiele kerne. Die studie van isotope in die geochemie het maar taamlik onlangs begin, en die eerste resultate is eers in die 1950s gepubliseer.

Soms betref hierdie ontleding die studie van eenvoudige ruiling van isotope, 'n termodinamiese ewewig wat se studie 'n soort geotermometer oplewer. Maar die verhouding wat gemeet word kan ook deur die kinetiek van die isotoopfraksionering bepaal wees. Dit lewer inligting oor die roete waarlangs die isotoopverhouding gevorm is.

Die belangrikste elemente waarvan die isotope ondersoek word is H, C, N, O en S. Hulle is volop en belangrik vir alle lewensprosesse. Hulle is ook taamlik ligte elemente. Die isotope wat geskik is vir hierdie soort navorsing is gewoonlik taamlik lig. Die swaarder isotope Z>16 raak in die natuur nie so maklik gefraksioneer nie. 

By ligte nukliede is die verskil in massa tussen isotope taamlik groot. Die grootste verskil is tussen 2H en 1H. Deuterium is twee keer so swaar as protium. 

Vir swawel is die verskil baie kleiner: 34S is slegs 6,25% swaarder as 32S.
Die **5de eeu** het in die jaar 401 'n aanvang geneem en teen die einde van die jaar 500 ten einde geloop.

| << 4de eeu | 5de eeu | 6de eeu >> |
| --- | --- | --- |
| 401 | 402 | 403 | 404 | 405 | 406 | 407 | 408 | 409 | 410 |
| 411 | 412 | 413 | 414 | 415 | 416 | 417 | 418 | 419 | 420 |
| 421 | 422 | 423 | 424 | 425 | 426 | 427 | 428 | 429 | 430 |
| 431 | 432 | 433 | 434 | 435 | 436 | 437 | 438 | 439 | 440 |
| 441 | 442 | 443 | 444 | 445 | 446 | 447 | 448 | 449 | 450 |
| 451 | 452 | 453 | 454 | 455 | 456 | 457 | 458 | 459 | 460 |
| 461 | 462 | 463 | 464 | 465 | 466 | 467 | 468 | 469 | 470 |
| 471 | 472 | 473 | 474 | 475 | 476 | 477 | 478 | 479 | 480 |
| 481 | 482 | 483 | 484 | 485 | 486 | 487 | 488 | 489 | 490 |
| 491 | 492 | 493 | 494 | 495 | 496 | 497 | 498 | 499 | 500 |

Dit het die ineenstorting van die Wes-Romeinse Ryk gesien, wat in 476 nC tot 'n einde gekom het. Hierdie ryk is deur 'n opeenvolging van swak keisers regeer, met die werklike politieke mag wat toenemend onder militêre leiers gekonsentreer is. Interne onstabiliteit het 'n Visigote leër in staat gestel om Rome in 410 te bereik en te plunder. In die daaropvolgende dekades het 'n mate van herstel plaasgevind, maar die Westerse Ryk het nog 'n ernstige knou gekry toe 'n tweede buitelandse groep, die Vandale, Kartago, hoofstad van 'n belangrike provinsie in Afrika, beset het. Pogings om die provinsie terug te neem is onderbreek deur die inval van die Hunne onder Attila. Na Attila se nederlaag het beide Oosterse en Westerse ryke kragte saamgesnoer vir 'n finale aanval op Vandale Noord-Afrika, maar hierdie veldtog was 'n skouspelagtige mislukking.

In China het die tydperk van die Sestien Koninkryke voortgeduur. Dit is gekenmerk deur die vorming en ineenstorting van klein sub-koninkryke, wat deur strydende etniese groepe regeer is. Na die val van die voormalige Qin teen die einde van die vorige eeu, is die noorde van China weer deur Noord-Wei in 439 herenig. Intussen, in die Oostelike Jin-dinastie, het die Jin-staatsman en generaal Liu Yu sy mag gekonsolideer en die laaste keiser van die Jin-dinastie, keiser Gong van Jin, geforseer om in 420 aan hom te abdikeer. Dit het die (Liu) Song-dinastie geskep, wat ook die beginpunt was van die tydperk bekend as die Noordelike en Suidelike dinastieë. 

Teen die einde van die 5de eeu is die Guptaryk van Indië vanuit Sentraal-Asië binnegeval en deur elemente van die Huna-volke beset. Hierdie volke was moontlik verwant aan die Hunne wat Rome in dieselfde tydperk verwoes het.
**Spermskenking** is wanneer ’n man van sy sperma verskaf vir gebruik in die kunsmatige bevrugting af ander soort vrugbaarheidsbehandeling van ’n vrou wat nie sy lewensmaat is nie sodat die vrou swanger kan raak.

Die man is bekend as ’n spermskenker en die sperma wat hy verskaf as skenkersperma omdat die bedoeling is dat die man afstand doen van al sy wetlike regte op enige kind wat uit sy sperma gebore word, en hy sal nie die wettige pa wees nie. 

Watter vorm van bevrugting ook al gebruik word, die aard en verloop van die swangerskap sal dieselfde wees as vir een wat die gevolg van seksuele omgang is, en die spermskenker sal die biologiese pa wees van elke kind wat uit sy sperma gebore word. Dit is dus ’n vorm van "derdepartyvoortplanting".

Sperma kan direk aan die vrou geskenk word wat dit wil gebruik, of deur ’n **spermbank** of vrugbaarheidskliniek. Swangerskap word gewoonlik bereik deur kunsmatige bevrugting. Minder algemeen is dat skenkersperma vir in vitro-bevrugting gebruik word, waar bevrugting buite die liggaam plaasvind. Die meeste ontvangers van skenkersperma is enkellopende vroue, lesbiërs of paartjies wat sukkel om swanger te raak.

Spermbanke en klinieke
----------------------

Spermbanke of klinieke kan onderworpe wees aan staats- of professionele regulasies, insluitende beperkings op die anonimiteit van die skenker en die hoeveelheid swangerskappe wat uit sy skenkings mag voortspruit. 

Daar is ook ander geregtelike beskermingsmaatreëls oor die regte en verantwoordelikhede van beide die skenker en ontvanger. Sommige spermbanke beperk die hoeveelheid inligting wat aan moontlike ontvangers bekend gemaak word, óf uit eie keuse óf vanweë regulasies. ’n Begeerte om meer inligting oor die skenker te wete te kom, lei dikwels daartoe dat eerder van privaat spermskenkings gebruik gemaak word.

Bronne
------

* Hierdie artikel is vertaal uit die Engelse Wikipedia
Geografiese inligtingstelsel

| Subklas van | Toepassingsagteware, inligting stelsel, techniqueWysig |
| Datum van stigting of ontstaan | 1962Wysig |
| Kort naam | GISWysig |
| Beoefen deur | GIS specialistWysig |
| ACM Klassifikasiekode (2012) | 10003237Wysig |
| NCI Thesaurus ID | C15754Wysig |
| Stack Exchange-etiket | Wysig |
| Wikidata-eienskap | official map URLWysig |

'n **Geografiese inligtingstelsel** (**GIS**) is 'n stelsel wat ontwerp is om geografiese of ruimtelike data, te versamel, stoor, manipuleer, ontleed te bestuur, en voor te stel. GIS toepassings laat gebruikers toe om interaktiewe navrae te skep, ruimtelike inligting te analiseer, data te wysig in Kaarte, en die resultate van al hierdie bewerkings voor te stel. GIS kan ook verwys na geografiese inligting wetenskap (GIScience), die wetenskap onderliggende geografiese konsepte, aansoeke, en stelsels.

GIS verwys na 'n aantal verskillende tegnieke, prosesse en metodes. Dit het baie toepassings wat verband hou met ingenieurswese, beplanning, bestuur, vervoer/logistiek, versekering, telekommunikasie, en besighede. Vir daardie rede kan GIS die grondslag vorm vir baie ruimetelike-gebaseerde dienste wat staatmaak op die analise en visualisering.

GIS kan verbande trek tussen verwante inligting deur gebruik te maak van ligging as die hoof veranderlike. Liggings op die Aarde kan word as die x, y, en z koördinate verteenwoordig word. Hulle dus as lengte-, breedte- en hoogte-, graad onderskeidelik voorgestel word. Al die ruimtelike ligging, verwysings moet dus verband hou met mekaar, en uiteindelik tot 'n "regte" fisiese ligging verbind kan word. Hierdie sleutel kenmerk van GIS het begin om nuwe moontlikhede van wetenskaplike ondersoek moontlik te maak.
Die **Suid-Afrikaanse Polisiediens Spesiale Taakmag** (SAPD STM) is ’n spesiale operasies-element van die Suid-Afrikaanse Polisiediens (SAPD).

Die STM het ’n formidabele reputasie in terrorismebestryding, insurgensie en gyselaarsredding. Anders as die meeste burgerlike/polisie terrorismebestrydingseenhede in die wêreld, word die Taakmag ook opgelei om militêre spesiale operasies uit te voer. Die Taakmag het al op verskeie geleenthede saam met hul militêre eweknieë gewerk, veral tydens die 30 jaarlange grensoorlog.

Geskiedenis
-----------

Na ’n gyselaardrama by die Israeliese ambassade op 28 April 1975 het die Suid-Afrikaanse regering die besluit geneem om ’n spesiale polisie-eenheid op te rig wat met situasies werk waar gyselaars aangehou word.

In 1976 is die Taakmag amptelik opgerig. Die Taakmag val onder die operasionele bestuur van die Afdeling vir Operasionele Reaksiedienste en is verantwoordelik vir die hantering van hoë-risikosituasies soos gyselaarsituasies op land, see en in die lug, insluitend reddingsverwante operasies.

Opleiding
---------

Tentoonstelling van die STM by die Waterklooflugmagbasis
Kandidate moet ten minste 21 jaar oud wees, twee jaar ervaring in die polisiediens hê en fisies en verstandelik stabiel wees om die streng en veeleisende opleiding ta kan doen. Die opleiding vind plaas by die Taakmagopleidingsentrm, ongeveer 230 km van Pretoria. Slegs tien persent van alle applikante slaag die opleiding.

Die opleiding bestaan uit die volgende elemente waarvan applikante sewentig persent moet slaag om die opleiding suksesvol te voltooi:

* **Fisiese fiksheid en krag**
	+ Vyf kilometer hardloop binne 21 minute;
	+ Vyftien ononderbroke, opeenvolgende optrekke (met die handpalms na vore);
	+ Vyf-en-negentig opsitte binne twee minute;
	+ 50 ononderbroke, opeenvolgende opstote binne een minuut; en
	+ Tien naellope van 25 meter binne 56 sekondes.

* **Swem**
	+ 300 meter swem in minder as tien minute.

* **Uithouvermoë**
	+ Staptog van twintig kilometer met ’n sak van twintig kilogram binne 3½ uur.
| **Scheeliet** |
| --- |
|    |
| Scheeliet op kwarts  |
| Formule | CaWO4  |
| Onsuiwerhede | Mo,Nb, Ta  |
| Nickel-Strunz (10) | 7.GA.05    |
| Kleur | taankleurig, goudgeel, kleurloos, wit  |
| Streep | wit  |
| Hardheid | 4,5 - 5 (Mohs)  |
| Digtheid | 6,1 g/cm3  |
| Dubbelbreking | eenassig (+)  |
| RI-waardes | nω = 1.918 - 1.921 nε = 1.935 - 1.938  |
| Ruimtegroep | I4₁/a  |
| Strukturbericht-kode | H4  |
| Eenheidsel | a = 5.2429(3) Å, c = 11.3737(6) Å  |
|  |
| \* Lys van minerale |

Fluoriet, kalsiet, scheeliet en kwarts

Dieselfde kristal onder UV-lig
**Scheeliet** is 'n mineraal met die chemiese formule CaWO4. Dit is 'n wolfram-erts. 
Een van sy kenmerke is dat dit blou fluoresseer onder UV-lig.

Scheeliet is genoem na die Sweede chemikus Carl Wilhelm Scheele (1742-1786) wat ook die element wolfram hieruit vrygestel het. 

Dit kom in hornfels in kontak met metamorfe gesteentes, in graniet-pegmatiete en in epitermiese are voor. Dit vorm 'n oplossingsreeks met powelliet (CaMoO4).

Kristalstruktuur
----------------

Scheeliet se tetragonale struktuur is die argetipe van die strukturbericht-klassifikasie se H4-struktuur.In hierdie struktuur het die wolframatoom ongeveer 'n tetraëdriese koördinasie deur suurstof en hierdie WO4-tetraëder vorm 'n wolframaatioon. Die kalsiumatome het 'n agtvoudige koördinasie en is omring deur 'n vervormde vierkante antiprisma van suurstofatome. Die wolframaatione deel net hoekpunte met die CaO8-antiprisma's. Die antiprima's deel rande met mekaar en vorm ovale ringe met ses lede rondom die wolframaatione. Daar is talle wolframate en ander verbindings wat die scheeliet-tipe struktuur het.

Fase-oorgang
------------

Sintetiese enkelkristalle van scheeliet kan m.b.v. die Czochralski-metode vervaardig word. Navorsing aan sintetiese scheeliet by hoë druk het uitgewys dat by 'n druk van 11,3 GPa 'n fase-oorgang plaasvind na die fergusoniet-struktuur wat van die tweede orde en daarmee volledig omkeerbaar is. Die nuwe struktuur het 'n laer monokliene struktuur. Die wolframaat-tetraëders vervorm effens, maar die groot verandering is in die kalsium-omringing. Twee van die agt suurstofatome verkry 'n baie groter afstand tot die kalsiumatoom en die omringing word effektief sesvoudig pleks van agtvoudig. Die vervorming vind vanweë die twee orde-aard van die oorgang geleidelik plaas. Sintetiese SrWO4-kristalle wat ook die H4-struktuur het, ondergaan dieselfde oorgang by 'n effens laer druk van 10,1 GPa.
Gentrifikasie in Islington, Sentraal-Londen
Gentrifikasie in Shoreditch, Sentraal-Londen
**Gentrifikasie** (afgelei van die Engelse *gentrification*) is 'n sosiologiese vakterm wat na sosio-ekonomiese strukturele veranderings in sekere stedelike buurte verwys waartydens hoogbesoldigde beroepsmense, ondernemings, plaaslike owerhede of aktiviste begin om wonings en ander eiendomme in eertydse arm woonbuurte oor te neem en op te knap. Alhoewel dié proses ekonomiese groei aanwakker, asook vestiging van nuwe besighede bevorder en misdaadsyfers laat daal, lei dit dikwels tot migrasieprosesse waardeur bewoners uit laer inkomstegroepe, maar ook talle besighede, wat nie die hoër huurgelde en eiendomspryse kan bekostig nie, uit hul tradisionele buurte verdryf en deur nuwe welgestelde inwoners vervang word.

As vakterm is gentrifikasie vir die eerste keer in die 1960's deur die Britse sosioloog Ruth Glass gebruik wat wetenskaplike ondersoek insake sosiale veranderings in die Londense stadsdeel Islington gedoen het. Dit is afgelei van die Engelse term *gentry* ("lae adel") en word sedertdien algemeen gebruik om prosesse van sosiale statusverandering in stedelike omgewings te beskryf.
Nasionale roetemerker
Provinsiale roetemerker
Streeksroetemerker
Metropolitaanse  
roetemerker
In Suid-Afrika word die meerderheid paaie aangewys as **genommerde roetes** om reisigers behulpsaam te wees met hul navigasie. Die landswye nommeringstelsel bestaan uit nasionale roetes wat stede met mekaar verbind, en provinsiale en streeksroetes, wat kleiner dorpe en ander roetes op die netwerk verbind, Laastens, is daar binne die verskillende stedelike gebiede ook skemas van metropolitaanse roetenommering.

Nommeringstelsel
----------------

Die onderskeie stelsels behels die volgende skemas:

* Nasionale roetes: N1 tot N21.
* Provinsiale roetes: R21 tot R99.
* Plaaslike parallelle roetes: R101 tot R120.   
('n streeksroete R1xy sal bestaan uit die padsegmente wat voorheen deel van die nasionale roete Nxy was, maar vervang is deur opgegradeerde paaie.)
* Streeksroetes in die voormalige Kaapprovinsie: R300 tot R499.
* Streeksroetes in die voormalige Transvaal: R500 tot R599.
* Streeksroetes in KwaZulu-Natal: R600 tot R699.
* Streeksroetes in die Vrystaat: R700 tot R799.

Hierdie nommer word toegeken deur die Roetenommering- en Verkeerstekensubkomitee binne die Paaiekoördinerende Liggaam, 'n organisasie wat bestaan uit verteenwoordigers van die padowerhede in die nasionale, provinsiale en plaaslike regering.

### Metropolitaanse nommerstelsels

'n Metropolitaanse roetemerker in Port Elizabeth
In die metropolitaanse nommerstelsel mag die plaaslike owerheid roetes aanwys wat bestaan uit M gevolg deur enige nommer, maar dit moet nie uit syfers bestaan wat dieselfde is as dié wat gebruik word vir nasionale, provinsiale of streeksroetes in dieselfde gebied nie. Hierdie reël is nie universeel gevolg nie, byvoorbeeld in Johannesburg waar daar beide 'n N1 en 'n M1 is.

Die volgende stede het metropolitaanse nommerstelsels:

* Bloemfontein
* Durban
* Johannesburg, insluitend Krugersdorp en Ekurhuleni
* Kaapstad (Die bord toon 'n silhoeët van Tafelberg)
* Oos-Londen
* Pietermaritzburg
* Port Elizabeth (Die bord toon 'n silhoeët van die Donkin Gedenkteken)
* Pretoria

Lyste van roetes
----------------

* Lys van nasionale roetes in Suid-Afrika
* Lys van provinsiale roetes in Suid-Afrika
* Lys van streeksroetes in Suid-Afrika
**Gentoo Linux** is 'n Linux-verspreiding wat ontwerp is om vinnig te wees, maklik om in stand te hou, en om geoptimiseer te wees vir die gebruiker se rekenaar. Meeste, indien nie alle, programme word gebou vanaf die bronkode, in teenstelling met meeste ander verspreidings wat slegs vooraf-geboude pakkette beskikbaar stel. Sekere groter sagtewarepakkette, soos LibreOffice en Mozilla Firefox word egter ook beskikbaar gemaak as vooraf-geboude weergawes vir sekere argitekture, as gevolg van die lang tyd wat dit neem vir hierdie pakkette om vertaal te word. Om sagteware te installeer word die Portage-stelsel gebruik, wat spesifiek vir Gentoo ontwerp is.

| * l
* b
* w
Linux verspreidings |
| --- |
| 
* Arch
* Debian
* deepin
* elementary OS
* Fedora
* Gentoo
* Kubuntu
* Mint
* Mandriva
* Manjaro
* NixOS
* openSUSE
* Red Hat Enterprise Linux
* Slackware
* Ubuntu

 |
| 
* Category **Kategorie**
* Non-article page **Vergelyking**
* List-Class article **Lys**
* Commons page **Commons**

 |


|  |  |
| --- | --- |
| Normdata Edit this at Wikidata | 
* GND: 7583886-2

 |
In die Lutherse kerk in Strandstraat het Stegmann as medeleraar gewerk.
Ds. Georg Wilhelm Stegmann, toe hy leraar van Glen Lynden was.
Dit was deur Stegmann se toedoen dat dié gebou, indertyd 'n uitgediende teater, aangekoop en in 'n kerk vir vrygestelde slawe omskep is. Vandag is dit die tuiste van die NG gemeente St. Stephen's.
Ds. Stegmann was van 1847 leraar van die Duitse Evangelies-Lutherse gemeente in Kaapstad, wie se Sint Martini-kerk in 1857 opgerig is en vandag nog aan die bopunt van Langstraat staan.
Ds. **Georg Wilhelm Stegmann** (1814 - 14 Oktober 1890) was 'n leraar in die Lutherse Kerk en daarna in die Nederduitse Gereformeerde Kerk.

Stegmann het gestam uit 'n Duitse Kaapse familie. Hy ontvang sy teologiese opleiding in Aberdeen, Skotland, en aan die Lutherse seminarium in Amsterdam. Hy word in 1835 die tweede leraar van die Lutherse kerk in Strandstraat, Kaapstad. Sy dienste vanaf 1838 saam met 'n plaaslike Presbiteriaanse predikant aan vrygestelde slawe lei tot die aankoop van 'n ontruimde teater op Riebeeckplein as kerkgebou, die latere tuiste van die NG gemeente St. Stephen's. 

Stegmann tree in 1847 uit diens van die Lutherse gemeente en was toe tegelykertyd in diens van twee gemeentes: St. Stephen's en die Duitse Evangelies-Lutherse gemeente St. Martini, wat hy saam met sy ondersteuners gestig het. Die Lutherse kerkgebou wat vandag nog aan die bopunt van Langstraat staan, is in 1857 vir laasgenoemde opgerig. Die sinode van die NG Kerk legitimeer hom in 1857. In 1859 aanvaar hy 'n beroep na die NG gemeente Glen Lynden op Adelaide en arbei daar tot hy in 1890 aftree.

Hy was 'n swaer van ds. Andrew Murray sr. Sy seun Georg Stegmann jr. was medeleraar van die NG gemeente Kaapstad van 1867 tot 1880. Nog 'n seun, eerw. J.F. Stegmann, was 40 jaar lank sendingpredikant op Pniel, tussen Stellenbosch en Franschhoek.

Bron
----

* Gaum, Frits (hoofred.), 2008. *Christelike Kernensiklopedie*. Wellington: Lux Verbi.BM.
Sir **Andries Ferdinand Stockenstrom Maasdorp** (1847 – 1931) was 'n Hoofregter van die Oranjerivierkolonie. Hy is op 14 Januarie 1847 op Malmesbury gebore en ontvang opleiding op Graaff-Reinet en Londen waar hy sy B.A.-graad in 1869 verwerf. Hy word in 1871 toegelaat tot die *Inner Temple*, keer terug na Kaapstad en begin met sy praktyk. Van 1874 tot 1878 verteenwoordig hy Graaff-Reinet in die Kaapse Parlement. Daarna word hy aangestel as Prokureur-generaal op Grahamstad. Hy het sy winsgewende praktyk voortgesit totdat hy in 1897 tot die Transvaalse balie toegelaat word. Kort voor die Tweede Vryheidsoorlog keer hy terug na sy praktyk in Grahamstad en in 1900 word hy lid van die spesiale Hooggeregshof van die Kaapkolonie. In 1902 word hy aangestel as Hoofregter van die Oranjerivierkolonie. In 1919 tree hy af en is op 18 Maart 1931 op Rondebosch oorlede. Sy *Institutes of South African Law*, wat vierboekdele beslaan, was vir lank 'n standaardwerk.

Christian George Maasdorp was sy broer.

Sien ook
--------

* Hoofregter van Suid-Afrika

Bron
----

* *Ensiklopedie van Suidelike Afrika*, Eric Rosenthal, 1967.